Det er faktisk Margrethe Vestagers personligt gode valg i Nordsjælland, der koster Daniel Nyboe Andersen og Nordjylland en taburet i Folketinget. - Jeg blev da rigtig skuffet, da jeg hørte det omkring midnat, men livet går jo videre, siger Daniel Nyboe Andersen. I stedet går det sidste Radikale tillægsmandat til Christian Friis Bach i Nordsjællands storkreds. Det koster socialdemokraterne et tillægsmandat i Københavns Storkreds, hvor Yildiz Akdogan ikke kommer ind. Det socialdemokratiske tillægsmandat går i stedet til Østjyllands storkreds, hvor Torben Hansen kommer ind. Han overhaler nemlig Per Husted i kampen om det næste socialdemokratiske tillægsmandat i landsdelen Midt- og Nordjylland. Når den endelig optælling er helt færdig på mandag vil de Radikale i Nordjylland overveje, om de vil kræve fintælling en ekstra gang, oplyser partiet i dag.

Opsummering:
Fintællingen af stemmer betyder at Nordjylland mister et mandat. Det er den Radikale Daniel Nyboe Andersen, som alligevel ikke er valgt.